DA Den Europæiske Unions Tidende L 291/6

KOMMISSIONENS DELEGEREDE FORORDNING (EU) Nr. 1048/2014

af 30. juli 2014

om oplysnings- og PR-foranstaltninger rettet mod offentligheden og oplysningsforanstaltninger rettet mod støttemodtagerne i medfør af Europa-Parlamentets og Rådets forordning (EU) nr. 514/2014 om almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 514/2014 af 16. april 2014 om almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring (1), særlig artikel 53, stk. 4, og

ud fra følgende betragtninger:

(1) I forordning (EU) nr. 514/2014 fastsættes der almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring.

(2) Erfaringerne har vist, at borgerne i Den Europæiske Union ikke i tilstrækkelig grad ved, hvilken rolle Unionen spiller i forbindelse med programfinansiering. Der bør derfor fastlægges detaljerede retningslinjer for, hvilke oplysnings- og PR-foranstaltninger der er nødvendige for at afhjælpe denne mangel på kommunikation og information.

(3) Det er nødvendigt at fastsætte minimumsforanstaltninger for at oplyse støttemodtagerne om de finansieringsmuligheder, Unionen og medlemsstaterne tilbyder gennem det nationale program. Det vil sikre, at disse oplysninger om finansieringsmulighederne formidles bredt til alle interesserede parter, og fremme gennemsigtigheden. For at skabe større gennemsigtighed, hvad angår anvendelsen af fondens midler, bør fortegnelserne over støttemodtagere, projekttitler og den offentlige støtte, der ydes til projekterne, offentliggøres.

(4) For at sikre en øjeblikkelig anvendelse af bestemmelserne i denne forordning og ikke forsinke godkendelsen og gennemførelsen af de nationale programmer bør forordningen træde i kraft dagen efter offentliggørelsen i Den Europæiske Unions Tidende.

(5) Det Forenede Kongerige og Irland er bundet af forordning (EU) nr. 514/2014 og er følgelig bundet af nærværende forordning

(6) Danmark er ikke bundet af forordning (EU) nr. 514/2014 eller nærværende forordning.

VEDTAGET DENNE FORORDNING:

Artikel 1

Medlemsstatens ansvar vedrørende oplysnings- og PR-foranstaltninger rettet mod offentligheden

1. Medlemsstaten sikrer, at de oplysnings- og PR-foranstaltninger, der er fastsat bestemmelser om i artikel 53, stk. 1, i forordning (EU) nr. 514/2014, formidles bredt ved brug af forskellige kommunikationsformer og -midler.

Medlemsstaten sikrer, at de vigtigste oplysninger vedrørende det nationale program videreformidles bredt med nærmere oplysninger om de pågældende finansielle bidrag, og at de gøres tilgængelige for alle interesserede parter.

Medlemsstaten kan dog vælge at hemmeligholde de detaljerede forvaltningsordninger, der er fastsat i det nationale program, og alle andre oplysninger om gennemførelsen heraf af de årsager der er omhandlet i artikel 53, stk. 3, i forordning (EU) nr. 514/2014.

2. Medlemsstaten tilrettelægger informationsaktiviteter, hvor der redegøres for iværksættelsen af det nationale program og dets mål samt resultaterne af de særforordninger, der er omhandlet i artikel 2, litra a), i forordning (EU) nr. 514/2014.

Fortegnelsen over aktioner, jf. artikel 53, stk. 2, i forordning (EU) nr. 514/2014, ajourføres mindst én gang årligt.

Hver medlemsstat giver Kommissionen meddelelse om adressen på det websted, der er omhandlet i artikel 53, stk. 1, litra a), i forordning (EU) nr. 514/2014.

Artikel 2

Støttemodtagernes ansvar vedrørende oplysnings- og PR-foranstaltninger rettet mod offentligheden

1. Medlemsstaterne sikrer, at støttemodtagerne også er ansvarlige for informeringen af offentligheden om den finansielle bistand, der er opnået inden for rammerne af det nationale program, jf. denne artikel.

2. Medlemsstaterne sikrer, at støttemodtageren permanent opsætter en informativ plade af anselig størrelse senest tre måneder efter fuldførelsen af et projekt, der opfylder følgende betingelser:

a) det samlede EU-bidrag til projektet overstiger 100 000 EUR, og

b) foranstaltningen består i erhvervelse af en fysisk genstand eller i finansiering af infrastruktur eller bygge- og anlægsprojekter.

På pladen angives projektets type og navn. De oplysninger, der er omhandlet i artikel 1 i Kommissionens gennemførelsesforordning (EU) nr. 1049/2014 (2) skal fylde mindst 25 % af pladen.

3. Når der ydes støtte til et projekt inden for rammerne af et nationalt program, sørger medlemsstaterne for, at støttemodtageren sikrer, at de personer, der deltager, informeres om den finansielle støtte.

4. Alle dokumenter vedrørende projekter eller nationale programmer, herunder beviser for deltagelse, skal indeholde en erklæring om, at projektet er samfinansieret inden for rammerne af det nationale program.

Artikel 3

Medlemsstaternes ansvar for at informere potentielle støttemodtagere

1. Medlemsstaterne sikrer, at potentielle støttemodtagere elektronisk eller ved brug af andre kommunikationsmidler får adgang til relevante ajourførte oplysninger om mindst følgende:

a) finansieringsmulighederne og lanceringen af indkaldelser af forslag

b) betingelserne for støtteberettigelse inden for rammerne af det nationale program

c) en beskrivelse af procedurerne for behandling af støtteansøgninger og angivelse af sagsbehandlingstid

d) kriterierne for udvælgelse af og tildeling af støtte til de projekter, der skal finansieres

e) kontaktpersoner, som kan informere om de nationale programmer.

2. Medlemsstaten underretter potentielle støttemodtagere om offentliggørelsen af de oplysninger, der skal være til rådighed, jf. artikel 53, stk. 2, i forordning (EU) nr. 514/2014.

Artikel 4

Medlemsstaternes ansvar for at informere støttemodtagerne

Medlemsstaterne underretter støttemodtagerne om, at de ved at acceptere støtten også accepterer, at de opføres på fortegnelsen over aktioner, som offentliggøres i henhold til artikel 53, stk. 2 i forordning (EU) nr. 514/2014.

Artikel 5

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne. Udfærdiget i Bruxelles, den 30. juli 2014. På Kommissionens vegne José Manuel BARROSO Formand

(1) EUT L 150 af 20.5.2014, s. 112.

(2) Kommissionens gennemførelsesforordning (EU) nr. 1049/2014 om tekniske specifikationer for oplysnings- og PR-foranstaltninger i medfør af Europa-Parlamentets og Rådets forordning (EU) nr. 514/2014 om almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring (se side 9 i denne EUT).